Vakbonde maan Eskom-werkers om terug te keer(Argieffoto: GCIS) Eskom en vakbondleierskap het in beginsel saamgestem oor die pad vorentoe wat betref loononderhandelings Vrydag by die sentrale onderhandelingsforum. Die kragvoorsiener het in ŉ verklaring gesê ná dié ooreenkoms het die National Union of Mineworkers (NUM) en die National Union of Metalworkers of South Africa (Numsa) sy lede gemaan om dadelik terug te keer werk toe. Eskom maan alle werknemers om dadelik na hul werkstasies terug te keer “om die druk op die stelsel te verlig, om die diens te lewer wat die mense van Suid-Afrika van Eskom verwag en om te help om kragopwekking te herstel wat deur die staking geraak is”. “Eskom bedank alle werknemers wat alles in hul vermoë gedoen het en bly werk het om die ligte tydens dié uitdagende tyd te laat brand. Ons bedank ook die lede van die Suid-Afrikaanse Polisiediens wat ŉ sleutelrol gespeel het om seker te maak dat ontwrigting tot ŉ minimum beperk word by kragstasies.” Eskom waarsku dat, alhoewel die arbeidsmag teen môre na verwagting terugkeer werk toe, sal die stelsel ŉ tyd neem om te herstel. “Weens die staking is instandhoudingswerk uitgestel en dit kan ŉ ruk duur om die agterstand op te klaar.”